Μελέτη της χρόνιας φλεγμονής και της ανοσολογικής απόκρισης στον εποχικό αντιγριπικό εμβολιασμό σε ασθενείς υπό χρόνια περιοδική αιμοκάθαρση
Authors: Πλέρος Χρήστος 
Published: April 2024

Α. Εισαγωγή: Η χρόνια φλεγμονή και η ελαττωματική ανοσολογική απόκριση στους εμβολιασμούς θεωρούνται χαρακτηριστικά γνωρίσματα των ασθενών με ΧΝΝΤΣ υπό εξωνεφρική κάθαρση. Η OL-HDF έχει αποδειχθεί ότι συνοδεύεται από καλύτερο φλεγμονώδες προφίλ συγκριτικά με την HD. Στόχος της παρούσας μελέτης ήταν να αξιολογήσει τη χρόνια φλεγμονή και την ανοσολογική απόκριση στη χορήγηση του IQIV σε ασθενείς υπό HD και OL-HDF, και να αναδείξει πιθανές διαφορές μεταξύ των δύο μεθόδων αιμοκάθαρσης. Β. Υλικό – Μέθοδοι: Σχεδιάστηκε προοπτική συγχρονισμένη μελέτη κοόρτης που συμπεριέλαβε 172 αιμοκαθαιρόμενους ασθενείς (87 υπό HD και 85 υπό OL-HDF) και 18 άτομα χωρίς ΧΝΝ ως ομάδα ελέγχου. Οι συμμετέχοντες εμβολιάστηκαν με το εποχικό IQIV. Μετρήθηκαν αντισώματα έναντι των στελεχών του IQIV με τη μέθοδο αναστολής αιμοσυγκόλλησης πριν τον εμβολιασμό (μήνας 0) και 1, 3, και 6 μήνες μετά τη χορήγηση του IQIV. Έγινε καταγραφή δημογραφικών και κλινικών δεδομένων και μετρήθηκαν φλεγμονώδεις κυτοκίνες (CRP, IL-6, IL-1β) κατά το μήνα 0. Ως πρωτεύοντα καταληκτικά σημεία καθορίστηκαν η SR, οριζόμενη ως τετραπλασιασμός του τίτλου αντισωμάτων HA έναν μήνα μετά τον εμβολιασμό, και η SP, οριζόμενη ως παρουσία τίτλου αντισωμάτων HA > 1/40. Η στατιστική επεξεργασία των δεδομένων έγινε σε περιβάλλον R (version 3.6.3). Οι διαφορές μεταξύ των ομάδων συμμετεχόντων (HD, OL-HDF, ομάδα ελέγχου) μελετήθηκαν και εκφράστηκαν με μεθόδους χ2 και t-test, για δυαδικές και συνεχείς μεταβλητές αντίστοιχα. Για την ανίχνευση ανεξάρτητων παραμέτρων, καθοριστικών για SR και SP, κατασκευάστηκαν γενικευμένα γραμμικά μοντέλα (GLM – Generalized Linear Model) με εξαρτημένες μεταβλητές τις SR και SP για κάθε στέλεχος ιού του εμβολίου (H1N1, H3N2, Yamagata, Victoria) και ανεξάρτητες επεξηγηματικές μεταβλητές τις εξής: ομάδα συμμετεχόντων, ηλικία, φύλο, στιγμιότυπο (μήνας 0, 1, 3, 6), ΣΔ, IL-6, χρονικό διάστημα αιμοκάθαρσης, τύπος αγγειακής προσπέλασης, όγκος υποκατάστασης HDF. Γ. Αποτελέσματα: Τα ποσοστά SR και SP ήταν συγκρίσιμα μεταξύ ομάδας ελέγχου και αιμοκαθαιρόμενων ασθενών και ανεξάρτητα της μεθόδου αιμοκάθαρσης. Τα ποσοστά SP ήταν υψηλά (>70%) πριν τον εμβολιασμό και προσέγγισαν το 100% μετά τον εμβολιασμό σε όλες τις ομάδες συμμετεχόντων. Τα παραπάνω αποτελέσματα αφορούσαν και τα 4 στελέχη ιού που περιλαμβάνονταν στο IQIV. Τα επίπεδα IL-6 διέφεραν σημαντικά μεταξύ των ομάδων συμμετεχόντων, με υψηλότερα επίπεδα στους ασθενείς της ομάδας HD, αλλά δεν είχαν καμία επίδραση στα ποσοστά SP. Δ. Συμπεράσματα: Οι ασθενείς με ΧΝΝΤΣ υπό αιμοκάθαρση, αντίθετα με την έως και σήμερα επικρατούσα αντίληψη, ανταποκρίνονται ανοσολογικά επαρκώς στον αντιγριπικό εμβολιασμό και χωρίς να υστερούν συγκριτικά με το γενικό πληθυσμό. Συνεπώς, ο τακτικός ετήσιος αντιγριπικός εμβολιασμός πρέπει να αποτελεί τμήμα της πάγιας θεραπευτικής στρατηγικής των μονάδων αιμοκάθαρσης. Η μέθοδος OL-HDF, αν και μειώνει τη χρόνια φλεγμονή, δεν βελτιώνει την ανοσολογική απόκριση των ασθενών στη χορήγηση του εποχικού IQIV. Τα πολύ υψηλά ποσοστά SP των συμμετεχόντων ίσως αποτελούν ένδειξη της ανεπάρκειας του υπάρχοντος ορισμού της.